**Rendezvényszervező Csoport**

**First Aid Party Staff**

A GTK Hallgatói Képviselet (a továbbiakban: GTK HK) pályázatot ír ki a Rendezvényszervező Csoportban való tagságra a Kar minden nappali tagozatos, aktív félévre beiratkozott hallgatója számára a 2023/2024. tanév tavaszi, illetve a 2024/2025. tanév őszi félévére. A, Hallgatói Képviselet/Tanácskozási Jogú Tagság, Mentorgárda, Instruktorgárda, Sportszervező Csoport és a Rendezvényszervező Csoport tagság egymást kizárja az adott tanéven belül.

A Rendezvényszervező Csoport, azaz a First Aid Party Staff egy olyan aktív, lelkes csapat, melynek tagjai olyan kari rendezvények előszervezésével és lebonyolításával foglalkoznak, mint például:

* Shot’s Up!-ok
* Félévfelezők, Vizsgatemetők
* GTK Kari Hallgatói Napok
* Nyári Tábor, Gólyatábor
* Gólyabuli
* Gólyabál

Ez magában foglalja a rendezvényekkel kapcsolatos marketing tevékenységeket, előszervezési folyamatokat, a jegyértékesítést, az operatív feladatokat és a First Aid brand népszerűsítését a rendezvényeken keresztül.

**A jelentkezés és kiválasztás menete, feltételei:**

1. A jelentkezés feltétele egy **motivációs levél** megírása, és a letölthető **pályázati adatlap** pontos kitöltése. A Rendezvényszervező Csoport működéséről szóló dokumentumok, valamint a pályázat kitöltéséhez szükséges űrlap a [www.gtkhk.hu](http://www.gtkhk.hu) oldalon találhatók meg.

A motivációs levél mindenképp tartalmazza az alábbi kérdésekre adott válaszokat:

* + *Miért szeretnél jelentkezni? Miért Te vagy az ideális pályázó?*
	+ *Mennyi időt tudnál szánni a rendezvényszervezői tevékenységeidre?*
	+ *Hogy tudnád elképzelni egy rendezvény sikeres hirdetését, jegyértékesítését, helyszíni lebonyolítását?*
	+ *Milyen építő kritikát tudnál megfogalmazni a GTK jelenlegi rendezvényeivel kapcsolatban?*
	+ *Milyennek látod a First Aid Party márkáját? Hogyan tudnád elképzelni a további népszerűsítését?*
	+ *Milyen új program/rendezvény ötleteid vannak, amire szerinted igény lenne a hallgatók körében?*

Ha tapasztalatokkal rendelkezel **grafikai munkák** elkészítésében vagy **videó vágásban**, és szívesen foglalkoznál plakátok és borítóképek megtervezésével, illetve promóciós videók, videóanyagok készítésével akkor tüntesd fel ezt is a motivációs leveledben, illetve csatolj néhány referencia munkát az e-mailhez.

1. A pályázatot leadók vállalják, hogy egy rövid **szóbeli meghallgatáson** vesznek részt.Ennek időpontjai: **2024.** **január 5-10., melyről e-mailben** **kapnak** **értesítést.**
2. A szóbeli beszélgetések után a pályázók részt vesznek a **Rendezvényszervező Csoport workshop** hétvégéjén melynek időpontja **2024.** **január 20-21**. A workshopon való **részvétel kötelező**, a helyszínről és a részletekről a továbbjutók e-mailben kapnak értesítést.
3. A pályázat beküldésével a jelentkező vállalja, hogy bekerülése esetén részt vesz a Rendezvényszervező Csoport heti rendszerességű megbeszélésein, a csapatépítéseken, a rendezvényeken, az Rendezvényszervező Csoport hétvégéken, a GTK Nyári Tábor (augusztus eleje) és az azt megelőző Gólyatábor szervezői napokon, a Gólyatábor (augusztus vége) megszervezésében és lebonyolításában. Ezen felül pedig aktívan kiveszi a részét a csapatot érintő projektekből.
4. Pályázat leadási határidő:

**2023. december 30. 23:59 (szombat)**

1. A pályázat leadásának módja:

A pályázatokat e-mail formájában szükséges elküldeni a jelentkezes@gtkhk.hu e-mail címre. A levél tárgya: Név, Rendezvényszervező Csoport tagsági pályázat. Feltételeknek megfelelően csatolmányban szerepeljen a **motivációs levél**, illetve a **pályázati adatlap csak és kizárólag AVDH-val hitelesítve**, melyhez a segédletet [ezen a linken](https://www.youtube.com/watch?v=KXfdX7joCt4) találjátok.
Különös tekintettel legyetek arra, hogy a dokumentumot pdf fájlként töltsétek fel az AVDH-s hitelesítéshez és onnan pdf fájlként is töltsétek le!

Egyéb információért nyugodtan írj nekünk a rendezveny@gtkhk.hu e-mail címre.